作者：刘子实
词牌/韵律：沁园春

paragraphs: 腊后寒收，柳眼青归，梅花笑生。
正阳和有脚，日边送暖，洪钧换轴，天上回星。
试巧春盘，介眉春酒，生意从头乐意新。
须知道，是东风近也，玉燕逢辰。
举头阊阖开明。
便稳驾轻车熟路行。
向玉堂青琐，从容洒翰，长淮赤壁，谈笑麾兵。
周洛犹尘，商岩未雨，天下苍生望太平。
休盘涧，任清溪九曲，不放舟横。